Aanvallers kon sleutels hê | News24
Aanvallers kon sleutels hê
Charné Kemp En Susan Cilliers
Christo en Liezil Bosman se gesteelde bakkie wat verniel langs die N14 tussen Vryburg en Kuruman gevind is.Foto: Verskaf
Die agt rowers wat Christo en Liezil Bosman Woensdag 18 April in die vroeë oggendure op hul plaas naby Reivilo in Noordwes in hul slaap oorval het, het vermoedelik sleutels vir hul huis gehad.
Volgens Helmien van den Berg, voorsitter van die Reivilo-boerevereniging, was daar geen gedwonge toegang tot die huis nie. Dit is nie seker hoe die rowers die sleutels in die hande gekry het nie.
Die rowers het die Bosman-egpaar aangerand en Christo (52) verskeie kere met ’n skerp voorwerp gesteek voordat hulle met wapens en selfone gevlug het.
Christo het harsingskudding opgedoen, maar nie een van sy organe is raakgesteek nie. Hy en Liezil (46) is albei in die Mediclinic Gariep in Kimberley opgeneem.
“Christo en Liezil het nie ’n kans gehad nie,” sê Van den Berg.
“Toe hulle tussen 00:00 en 01:00 wakker word, was die rowers op hulle. Van hulle het klapmusse gedra. Hulle het Christo erg aangerand. Liezil is met skoenveters vasgebind, aangerand en gewurg. Sy het skaaf- en kneusplekke opgedoen.”
Die rowers het Christo gedwing om die kluis oop te sluit. Hulle het al die vuurwapens, behalwe ’n .22-geweer, gesteel, sê Van den Berg.
Daarna het hulle in die Bosmans se Ford-bakkie met albei se selfone gevlug.
“Liezil het goed kopgehou tydens die aanval,” sê Van den Berg.
“Sy het haarself losgekry, en sy en Christo het na ’n buurman gery om hulp te ontbied. Ek is gevra om boere en ander betrokkenes te ontbied om die toegangsroetes te versper om die aanvallers te probeer vastrek. Ons is dankbaar vir hul vinnige optrede. Liezil en Christo is nog erg getraumatiseer.”
Die egpaar se bakkie is enkele ure ná die aanval langs die N14-roete tussen Kuruman en Vryburg gevind. Van den Berg sê niks van die gesteelde goedere was daarin nie, maar die bakkie het vermoedelik oor rowwe terrein gery en dit is erg verniel.
Lt.kol. Adéle Myburgh, polisiewoordvoerder in die Noordwes, het gesê die polisie het nog niemand in hegtenis geneem nie.
Christo bedryf ’n gemengde boerdery op sy plaas Kareeboom sowat 15 km van Reivilo.